4. การประกอบธุรกิจของแต่ละสายผลิตภัณฑ์ 

4.1 ลักษณะผลิตภัณฑ์และบริการ

บริษัทผลิตสินค้าเคมีภัณฑ์ประเภทยางยาแนวฝากระป๋องและแลคเกอร์เคลือบกระป๋อง
ใช้สำหรับการผลิตบรรจุภัณฑ์โลหะ เช่น กระป๋องโลหะบรรจุอาหารต่างๆ
กระป๋องโลหะบรรจุเครื่องดื่มต่างๆ ถังโลหะบรรจุอาหาร ภาชนะโลหะบรรจุสารเคมีทั้งขนาดเล็ก
0.5 ลิตรจนถึงขนาด 200 ลิตร
นอกจากนี้ยังรวมถึงหลอดอลูมิเนียมบรรจุเวชภัณฑ์หรือเครื่องสำอางค์
โดยทุกผลิตภัณฑ์ของบริษัทได้รับการผลิต คิดค้นและพัฒนาภายใต้เทคโนโลยีการผลิตของบริษัท

บรัษัทดำเนินการผลิตภายใต้ระบบการบริหารคุณภาพของ ISO 9001
เพื่อให้ผลิตภัณฑ์ของบริษัทมีคุณภาพตามเกณฑ์มาตรฐานสากลตามข้อกำหนดขององค์กรอาหารสากลต่างๆ
เช่น US-FDA เป็นต้น
เพื่อให้บรรจุภัณฑ์โลหะที่ใช้บรรจุอาหารสามารถปกป้องสิ่งปนเปื้อนภายนอกที่อาจแทรกซึมผ่านรอยตะเข็บฝากระป๋องหรือปกป้องจากการกัดกร่อนผิวบรรจุภัณฑ์ให้เกิดความเสียหาย
จนทำให้มีสิ่งปนเปื้อนเข้าไปทำปฎิกิริยากับสินค้าที่บรรจุอยู่ภายใน
ทำให้เกิดความเสียหายต่อสินค้าภายใน ทั้งกลิ่น สี และรส ที่บรรจุในกระป๋อง
ซึ่งทำให้สินค้าจะมีอายุที่ยาวนานโดยยังคงคุณค่าของสินค้า
นอกจากนี้ผลิตภัณฑ์ต้องมีความยืดหยุ่นที่เหมาะสม
และตอบสนองต่อความต้องการของลูกค้าเพื่อการใช้งานที่มีประสิทธิภาพ

ผลิตภัณฑ์หลักของบริษัท แบ่งออกเป็น 2 กลุ่ม คือ

1. ผลิตภัณฑ์ยางยาแนวฝากระป๋อง (Sealing Compounds)

ผลิตภัณฑ์ยางยาแนวฝากระป๋องเป็นสารป้องกันการรั่วซึมที่ใช้กับบรรจุภัณฑ์โลหะ
โดยมีคุณสมบัติสำคัญในการป้องกันรอยรั่วตามแนวตะเข็บระหว่างตัวภาชนะกับฝาภาชนะทั้งฝาล่างและฝาบนที่เกิดขึ้นในระหว่างการผลิตตัวภาชนะ
และ การปิดฝาภาชนะภายหลังการบรรจุอาหารหรือสินค้าลงในภาชนะแล้ว
เพื่อป้องกันมิให้สิ่งปนเปื้อนจากภายนอกเข้าสู่ภายในภาชนะเป็นการยืดอายุการเก็บรักษาของผลิตภัณฑ์ที่บรรจุภายในภาชนะ
นอกจากนี้ยังต้องทนต่อกระบวนการ
ฆ่าเชื้อเพื่อถนอมคุณภาพโดยเฉพาะการถนอมอาหารที่บรรจุภายในตามกระบวนการผลิตของลูกค้า

รูปภาพแสดงการใช้งานของผลิตภัณฑ์ แสดงภาพตัดขวางการซ้อนทับของขอตัวกระป๋อง (Body
Wall) และขอฝา (Chuck Wail) โดยมียางยาแนวฝากระป๋องอยู่ภายใน (Lining Compound)

[]

แหล่งที่มาของภาพ: เว็ปไซด์ของ โครงการวิจัยเพื่อพัฒนาหนังสือและโฮมเพจ
ชุดพัฒนาสังคมตามแนวพระราชดำริ

มหาวิทยาลัยศรีนครินทรวิโรฒ เรื่องอุตสาหกรรมแปรรูปอาหารขนาดกลางและขนาดย่อม

+----------------------+----------------------+-----------------------+
| []                   | []                   | []                    |
+----------------------+----------------------+-----------------------+
| รูป ก.                | รูป ข.                | รูป ค.                 |
|                      |                      |                       |
| ฝาคว่ำ (บน) และฝาหงาย | หยอดยาแนวในร่อง       | ฝาหงายที่หยอดยาแนวแล้ว   |
| (ล่าง)                | (ภาพสมมติ)            | (ศรชี้)                 |
+----------------------+----------------------+-----------------------+

ที่มา : www.cancentral.com และ Visypak Beverage Packaging “Beverage
Manufacturing Processes”

รูปภาพข้างต้นแสดงภาพตัดขวางของฝากระป๋อง -- รูป ก.
แสดงภาพแผ่นโลหะที่ผ่านการเคลือบแล้ว ตัดและขึ้นรูปเป็นฝาและทำโค้งที่มุมฝาแล้ว รูป ข. และรูป
ค.
แสดงภาพการหยอดยางยาแนวฝากระป๋องตามร่องโค้งด้านในเพื่อประโยชน์ในการปิดสนิทระหว่างฝาและตัวกระป๋อง
ป้องกันการรั่วซึมของสินค้าที่บรรจุภายใน และป้องกันสิ่งแปลกปลอมเข้าไปภายในกระป๋อง

บริษัทมีผลิตภัณฑ์ยางยาแนวฝากระป๋อง 2 ประเภท คือ

(1) ยางยาแนวฝากระป๋องสูตร Water Base (Water Base Sealing Compounds)

ยางยาแนวฝากระป๋องสูตร Water Base ของบริษัทเป็นผลิตภัณฑ์ที่ผลิตขึ้นตามมาตรฐานสากล
โดยเน้นการผลิตสำหรับผลิตภัณฑ์ที่ใช้กับภาชนะบรรจุอาหาร (Water Base Food Can Sealing
Compound) เป็นหลัก

(2) ยางยาแนวฝากระป๋องสูตร PVC (PVC Plastisol)

ยางยาแนวฝากระป๋องสูตร PVC เป็นผลิตภัณฑ์ที่พัฒนาขึ้นมาเพื่อใช้กับฝาปิดของบรรจุภัณฑ์ต่างๆ
(Other Packaging Closure) เช่น ถังบรรจุขนาด 20 ลิตร (Crimp Cap) จนถึงขนาด 200
ลิตร ได้แก่ ถังแกลลอนใส่สี (Crimp Cap) และฝาถังขนาด 200 ลิตรบรรจุน้ำมัน เป็นต้น
กับอีกประเภทเป็นผลิตภัณฑ์ที่ใช้กับฝาปิดภาชนะที่มิใช่โลหะ เช่น ฝาจีบ (Crown Cap)
เช่นฝาขวดน้ำอัดลม ฝาเกลียว (RO) หรือฝาเกลียวบิดขาด (ROPP) เช่นฝาขวดเครื่องดื่มชูกำลัง
และฝาเขี้ยว (Lug Cap หรือ Twist-Off) เช่นฝาขวดแยม

2. ผลิตภัณฑ์แลคเกอร์เคลือบกระป๋อง (Lacquers)

แลคเกอร์เคลือบกระป๋องของบริษัท เป็นผลิตภัณฑ์ประเภท Solvent Base (Solvent Base
Lacquers) ซึ่งใช้เคลือบผิวกระป๋อง โดยใช้เคลือบผิวทั้งด้านในและด้านนอก
โดยที่แลคเกอร์เคลือบผิวกระป๋องด้านในต้องมีคุณสมบัติในการทนต่อสภาพความเป็นกรดด่างของสินค้าที่บรรจุ
โดยเฉพาะสินค้าประเภทอาหารที่มีความเป็นกรดด่างที่แตกต่างกัน
ซึ่งจะป้องกันไม่ให้อาหารที่บรรจุทำปฏิกิริยากับตัวบรรจุภัณฑ์จนทำให้เกิดการเปลี่ยนแปลงเรื่องกลิ่น สี
และรสของอาหารในกระป๋อง จึงเป็นการรักษาอายุของสินค้าให้ยาวนาน
ส่วนแลคเกอร์เคลือบผิวกระป๋องด้านนอกมีคุณสมบัติป้องกันพื้นผิวด้านนอกกระป๋องจากการเกิดสนิม
การขีดข่วน การกัดกร่อน
และเป็นสารเคลือบรองพื้นสำหรับการตกแต่งภายนอกกระป๋องด้วยหมึกพิมพ์และสารเคลือบเงาด้านนอก
(Outside Printing & Vanishing) เพื่อให้ภาชนะบรรจุภัณฑ์ดูสวยงาม
จึงต้องมีคุณสมบัติในเรื่องการยืดหยุ่นที่สูง

ชนิดผลิตภัณฑ์แยกตามประเภทบรรจุภัณฑ์

เพื่อให้เกิดความรู้ความเข้าใจในผลิตภัณฑ์ของบริษัท ในการใช้งานกับบรรจุภัณฑ์ต่างๆ
จึงขอสรุปเกี่ยวกับบรรจุภัณฑ์มีความหลากหลาย และมีจำนวนชนิดมากมาย
รวมถึงการใช้วัสดุในการผลิตบรรจุภัณฑ์ก็มีความหลากหลายเป็นอันมาก เช่น วัสดุจากแก้ว
วัสดุจากพลาสติก และวัสดุจากโลหะ ได้แก่ กระป๋องเหล็กเคลือบดีบุก กระป๋องเคลือบโครเมี่ยม
และกระป๋องอลูมิเนียม โดยแบ่งเป็น 3 กลุ่มใหญ่ คือ

1. กลุ่มผลิตภัณฑ์ที่ใช้บรรจุภัณฑ์อาหารกระป๋อง (Food and Beverage Can)

บริษัทผลิตสินค้าที่ใช้ในอุตสาหกรรมอาหารมากที่สุด
โดยสินค้าของบริษัทเป็นที่รู้จักและแพร่หลายในกลุ่มผู้ผลิตกระป๋องบรรจุอาหารมากที่สุด
เนื่องจากตลาดอุตสาหกรรมกระป๋องในประเทศไทยมีขนาดใหญ่และบริษัทมีประสบการณ์ยาวนานในการผลิตสินค้าสำหรับกลุ่มดังกล่าว
และให้ความสำคัญในการพัฒนาและผลิตผลิตภัณฑ์ ในกลุ่มอุตสาหกรรมอาหารมาอย่างต่อเนื่อง
ในกลุ่มสินค้านี้จะจัดแบ่งได้ 2 ประเภท ดังนี้

1.1 ผลิตภัณฑ์สำหรับกระป๋องบรรจุอาหาร (Food Can)

ใช้กับกระป๋องอาหารที่หลากหลาย เช่น กระป๋องปลาซาร์ดีน กระป๋องปลาทูน่า กระป๋องนมผง
และกระป๋องบรรจุอาหารอื่นๆ

[] []

1.2 ผลิตภัณฑ์สำหรับกระป๋องบรรจุเครื่องดื่ม (Beer & Beverage Can)

ผลิตภัณฑ์สำหรับกระป๋องเครื่องดื่มน้ำผลไม้กระป๋อง(Fruit Juice) กาแฟกระป๋อง
เครื่องดื่มชูกำลังกระป๋อง และเครื่องดื่มอื่นๆ
รวมถึงผลิตภัณฑ์สำหรับกลุ่มเครื่องดื่มน้ำอัดลมและเครื่องดื่มประเภทเบียร์
ที่มีแรงดันก๊าซที่บรรจุอยู่ภายใน

[]

2. กลุ่มผลิตภัณฑ์ที่ใช้กับบรรจุภัณฑ์ทั่วไป (Non-Food Can)

ใช้สำหรับบรรจุสินค้าทั่วไปที่ไม่ใช่อาหารเพื่อการบริโภค
แต่ก็ยังคงมีวัตถุประสงค์เพื่อการเก็บรักษาคุณภาพสินค้า รวมถึงเพื่อความสวยงาม
และการขนส่งสินค้า โดยสามารถแบ่งกลุ่มผลิตภัณฑ์เป็น 2 กลุ่มย่อยคือ

2.1 ผลิตภัณฑ์สำหรับกระป๋องสเปรย์ (Aerosol Can)

ผลิตภัณฑ์กลุ่มนี้ใช้สำหรับบรรจุภัณฑ์ที่ต้องทนต่อแรงดันในกระป๋องสูงเพราะต้องบรรจุก๊าซในกระป๋องเพื่อให้เกิดแรงดันในการฉีดสเปรย์ออกมา
เช่น กระป๋องยาฆ่าแมลง กระป๋องสเปรย์แต่งผม เป็นต้น

[]

2.2 ผลิตภัณฑ์สำหรับกระป๋องทั่วไป (General Can)

ผลิตภัณฑ์กลุ่มนี้ใช้สำหรับบรรจุภัณฑ์ที่ใช้บรรจุสินค้าทั่วไปซึ่งจะมีความหลากหลาย
สินค้าบางประเภทจะมีส่วนผสมของน้ำมันหรือเคมีภัณฑ์ เช่น กระป๋องสี ถังน้ำมัน ถังบรรจุเคมี หรือ
ถังต่างๆ (ไม่รวมถังปิ๊บบรรจุหน่อไม้ ที่เป็นกลุ่มอาหาร)

[]

3. กลุ่มผลิตภัณฑ์ที่ใช้กับบรรจุภัณฑ์ประเภทอื่นๆ ที่ไม่ใช่กระป๋อง

บรรจุภัณฑ์กลุ่มนี้จะมีความหลากหลายในการนำไปใช้สำหรับวัสดุสินค้าประเภทต่างๆ
ขึ้นอยู่กับการใช้งานของแต่ละรายในการบรรจุสินค้าที่จำหน่าย
โดยสามารถจำแนกผลิตภัณฑ์ตามลักษณะของบรรจุภัณฑ์ออกเป็น 3 ประเภท ดังนี้

3.1 ผลิตภัณฑ์สำหรับหลอดอลูมิเนียมและโมโนบลอค (Collapsible Tube & Monobloc)

ผลิตภัณฑ์กลุ่มนี้จะใช้สำหรับบรรจุภัณฑ์ที่มีรูปทรงและมีลักษณะเฉพาะ ได้แก่

(ก) ผลิตภัณฑ์สำหรับบรรจุภัณฑ์ชนิดหลอดโลหะ (Collapsible Tube) ได้แก่
ผลิตภัณฑ์ที่ใช้กับบรรจุภัณฑ์สำหรับสินค้ากลุ่มเวชภัณฑ์ (ยาครีม ยาเจล) สินค้ากลุ่มเคมี (กาวหลอด)
ซึ่งจะใช้ยางยาแนวในบริเวณปลายหลอดอลูมิเนียม

(ข) ผลิตภัณฑ์สำหรับบรรจุภัณฑ์ประเภทโมโนบลอค (Monobloc)
บรรจุภัณฑ์โมโนบลอคจะมีลักษณะการผลิตที่พิเศษ คือ
จะเป็นการผลิตโดยการขึ้นรูปกระป๋องด้วยการรีดชิ้นโลหะจากก้นกระป๋องถึงคอกระป๋องจนเป็นรูปทรงกระป๋อง
และจะใช้ยางยาแนวฝากระป๋องในการเชื่อมระหว่างฝากระป๋องส่วนหัวฉีดกับตัวกระป๋อง
สินค้าที่ใช้บรรจุภัณฑ์ประเภทนี้ ได้แก่ กระป๋องโฟมโกนหนวด กระป๋องมูส แต่งผม เป็นต้น

[]

3.2 ผลิตภัณฑ์สำหรับฝาอื่นๆ (Other Packaging Closure)

ผลิตภัณฑ์กลุ่มนี้จะมีความแตกต่างจากผลิตภัณฑ์ของบริษัทประเภทอื่นๆ ข้างต้น
เพราะจะเป็นการใช้ฝาปิดที่เป็นโลหะกับตัวบรรจุภัณฑ์ที่มิใช่โลหะ ในกลุ่มนี้สามารถแบ่งย่อยเป็น 3
ประเภท ได้แก่

(ก) ฝาจีบ (Crown Cap) ใช้กับฝาเครื่องดื่มน้ำอัดลมบรรจุขวดแก้ว เช่น
ฝาขวดแก้วเครื่องดื่มน้ำอัลม และฝาขวดแก้วเครื่องดื่มเบียร์ เป็นต้น

(ข) ฝาเกลียวบิดขาด (ROPP) ลักษณะของฝาเปิดเป็น
แบบเกลียวใช้การหมุนเพื่อแยกวงแหวนที่รัดอยู่ให้ขาดจากกัน ได้แก่ ฝาขวดเครื่องดื่มชูกำลัง
และฝาขวดเครื่องดื่มอัดคาร์บอเนตขวดใหญ่ชนิดขวดแก้ว เป็นต้น

(ค) ฝาเขี้ยว (Lug Cap)
เป็นผลิตภัณฑ์ที่ใช้ในฝาเปิดชนิดหมุนสำหรับเครื่องปรุงรสที่ไม่ได้ใช้ครั้งเดียวหมด เช่น ฝาขวดแยม
ฝาขวดซอสมะเขือเทศ และฝาขวดมายองเนส เป็นต้น
สามารถเปิดปิดได้หลายครั้งเพื่อถนอมอาหารได้นาน

[]

นอกจากผลิตภัณฑ์ในกลุ่มยางยาแนวฝากระป๋องและแลคเกอร์เคลือบกระป๋องแล้ว
บริษัทยังเป็นตัวแทนจำหน่ายผลิตภัณฑ์จากต่างประเทศอีก 2 ชนิด
เพื่อเพิ่มและเสริมรายได้หลักของบริษัท ได้แก่

-   ผลิตภัณฑ์น้ำมันหล่อลื่นสำหรับขึ้นรูปกระป๋อง
    บริษัทได้เป็นตัวแทนจำหน่ายสินค้าแต่เพียงผู้เดียวในประเทศไทย ของบริษัท Quaker
    Chemical แห่งสหรัฐอเมริกา
    ลักษณะการใช้งานของน้ำมันหล่อลื่นดังกล่าวจะใช้ในอุตสาหกรรมผลิตกระป๋อง
    ในขั้นตอนการขึ้นรูปกระป๋อง และน้ำยาสำหรับล้างคราบน้ำมันที่มาจากกระบวนการผลิต

-   ผลิตภัณฑ์หมึกพิมพ์ บริษัทได้เป็นตัวแทนจำหน่ายสินค้าในตลาดประเทศไทย ของบริษัท
    Rollchem Enterprise ลักษณะการใช้งานเป็นหมึกที่ใช้ในการพิมพ์บนผิวภาชนะกระป๋อง

4.2 การตลาดและภาวะการแข่งขัน 

4.2.1 การตลาด

สินค้าของบริษัทเป็นเคมีภัณฑ์ที่เป็นส่วนประกอบสำคัญในอุตสาหกรรมผลิตบรรจุภัณฑ์โลหะที่เกี่ยวเนื่องกับสินค้าอุปโภคบริโภค
ประกอบกับสินค้าของบริษัทเป็นสินค้าที่ขายให้กับโรงงานอุตสาหกรรม (Industrial Product)
โดยตรง ไม่ใช่การขายไปยังผู้บริโภค (Consumer Product)
ดังนั้นลักษณะการทำการตลาดจึงเป็นการวางแผนการตลาดอย่างต่อเนื่องเพื่อส่งเสริมการขายในระยะยาว
โดยบริษัทมุ่งเน้นที่คุณภาพและการพัฒนาผลิตภัณฑ์
ตลอดจนการสร้างความสัมพันธ์และการตอบสนองความต้องการของลูกค้าเป็นสำคัญเพื่อการเติบโตในระยะยาว

บริษัทมีเป้าหมายเป็นผู้ผลิตยางยาแนวฝากระป๋องและแลคเกอร์เคลือบกระป๋องสำหรับอุตสาหกรรมผลิตบรรจุภัณฑ์โลหะที่ครบวงจร
โดยมีคุณภาพสินค้าและบริการในระดับที่สร้างความพึงพอใจให้กับลูกค้าสูงสุด ภายใต้แบรนด์ UBIS
เพื่อผลักดันให้สินค้าและแบรนด์ UBIS เป็นที่ยอมรับในประเทศ ในภูมิภาคเอเชีย
และในภูมิภาคอื่นๆทั่วโลก

การรักษาคุณภาพของผลิตภัณฑ์ (Quality of Product) และการพัฒนาผลิตภัณฑ์อย่างต่อเนื่อง
(Continuous Improvement) ภายใต้ระบบบริหารคุณภาพ ISO 9001:2000
เพื่อรักษาการผลิตสินค้าให้ได้มาตรฐานระดับสากลตลอดเวลา
บริษัทจึงเน้นการสร้างทีมงานด้านการวิจัยและพัฒนาให้มีความรู้และประสบการณ์อย่างต่อเนื่อง
รวมถึงทีมงานด้านการผลิตและควบคุมคุณภาพที่เป็นหัวใจในการรัษาคุณภาพผลิตภัณฑ์
เพื่อให้ตรงกับความต้องการผลิตภัณฑ์และลักษณะการใช้ผลิตภัณฑ์ และให้ใช้งานได้อย่างมีประสิทธิภาพ
(Practical Use Product)
รวมถึงการปรับปรุงคุณภาพผลิตภัณฑ์ให้เหมาะสมกับเครื่องจักรและการใช้งานของลูกค้า

การรักษาความสัมพันธ์กับลูกค้าอย่างใกล้ชิด (Closed Vender Relationship)
ให้เสมือนว่าลูกค้าเป็นหุ้นส่วนของบริษัท
และจะต้องตอบสนองการเปลี่ยนแปลงความต้องการของลูกค้าอย่างรวดเร็ว (Fast Respond)
ทั้งด้านการบริหารการส่งมอบสินค้าให้ทันการใช้งาน
และการบริการหลังการขายทั้งด้านผลิตภัณฑ์และด้านเทคนิค

การสร้างแบรนด์ให้เป็นที่ยอมรับในระดับสากล เพื่อให้สินค้าเป็นที่ยอมรับในตลาดโลก
บริษัทจึงได้สร้างระบบพันธมิตรการค้าทั้งในรูปแบบตัวแทนจำหน่าย
และการให้สิทธิการผลิตและจำหน่าย
โดยคาดว่าจะสามารถขยายช่องทางการจำหน่ายในตลาดต่างประเทศได้มากขึ้น

ในการทำตลาดของบริษัทจะแบ่งออกเป็น 2 กลุ่ม คือ
การขายในประเทศและการส่งออกต่างประเทศ ในปี 2551
บริษัทมีสัดส่วนการขายในประเทศต่อการขายต่างประเทศ คือ 64:36
โดยมีกลุ่มลูกค้าในแต่ละส่วนดังนี้

กลุ่มลูกค้าเป้าหมายในประเทศ

บริษัทมีนโยบายทำตลาดให้ครอบคลุมทุกส่วนการตลาด โดยมีกลุ่มลูกค้าหลักคือ
กลุ่มอาหารและเครื่องดื่ม ในส่วนตลาดอื่น
บริษัทได้วางนโยบายพัฒนาผลิตภัณฑ์เพื่อให้สามารถรองรับความต้องการของลูกค้าในแต่ละ Segment
เพื่อที่จะสามารถจัดจำหน่ายผลิตภัณฑ์ให้ครอบคลุมทุกส่วนตลาด (Full Coverage
Segmentation)

กลุ่มลูกค้าเป้าหมายในต่างประเทศ

สำหรับตลาดต่างประเทศจะมีการดำเนินการที่ไม่แตกต่างกันมากนัก
โดยจะเน้นกลุ่มเป้าหมายที่บริษัทสามารถตอบสนองความต้องการของลูกค้าได้ทั้งด้านคุณภาพและราคาภายใต้ภาวะการแข่งขัน
และสภาวะตลาดที่มีลักษณะเฉพาะในแต่ละประเทศ

ตลาดประเทศจีน บริษัทสามารถจัดทำนโยบายการตลาดได้
และอาศัยความชำนาญในพื้นที่ของทีมผู้บริหารขายและทีมขายในประเทศ ดำเนินการขายตรงสู่ลูกค้า
ซึ่งบริษัทจะเน้นด้านการสนับสนุนทางเทคนิคให้กับลูกค้าและทีมงานขาย
โดยเฉพาะทีมขายจะได้รับการอบรมอย่างสม่ำเสมอเพื่อให้เกิดความชำนาญในการให้บริการหลังการขาย
กลุ่มลูกค้าจะเป็นผู้ผลิตกระป๋อง Aerosol และ กลุ่มผู้ผลิตกระป๋องบรรจุอาหารและเครื่องดื่ม

ตลาดประเทศอื่นในเอเซียและออสเตรเลีย บริษัทจะดำเนินการโดยการแต่งตั้งตัวแทนจำหน่าย
เพื่อให้เป็นระบบเครือข่ายที่สามารถให้บริการแก่ลูกค้าในประเทศนั้นๆได้อย่างมีประสิทธิภาพ
ภายใต้การสนันสนุนด้านเทคนิคจากบริษัทให้กับตัวแทน และลูกค้าในประเทศนั้นๆ
กลุ่มเป้าหมายจะเป็นผู้ผลิตกระป๋องบรรจุอาหาร ตามความชำนาญของบริษัท

อนึ่งในการทำตลาดในแต่ละประเทศ บริษัทจะต้องทำการวิเคราะห์ปัจจัยที่มีผลต่อการขาย เช่น
จำนวนคู่แข่ง การผูกขาด ขนาดตลาดและอัตราการเติบโตของตลาด
ในแต่ละกลุ่มลูกค้าในแต่ละประเทศ ก่อนที่จะเลือกเน้นกลุ่มเป้าหมายในการทำตลาด

4.2.2 ภาวะการแข่งขัน

หากพิจารณาถึงอุตสาหกรรมต่อเนื่องจากอุตสาหกรรมผลิตกระป๋อง
พบว่ามีการนำกระป๋องไปใช้มากที่สุดในอุตสาหกรรมผลิตอาหารและเครื่องดื่มกระป๋อง
อุตสาหกรรมผลิตเคมีสเปรย์ และอุตสาหกรรมผลิตสารเคมี
โดยเฉพาะในประเทศไทยอุตสาหกรรมที่บริโภคกระป๋องสูงสุด คือ
อุตสาหกรรมอาหารกระป๋องและเครื่องดื่มกระป๋อง

สำหรับอุตสาหกรรมอาหารกระป๋อง สามารถแบ่งย่อยเป็นอุตสาหกรรมผลิตปลาทูน่ากระป๋อง
อุตสาหกรรมผลิตผักและผลไม้กระป๋อง ซึ่งรวมไปถึงสับปะรดกระป๋องและผลไม้กระป๋อง
เนื่องจากประเทศไทยเป็นฐานการผลิตและส่งออกสำคัญของปลาทูน่ากระป๋องและสับปะรดกระป๋อง
ดังนั้น อุตสาหกรรมการผลิตอาหารทั้ง 2 ประเภท
จึงเป็นตัวบ่งชี้ความต้องการบริโภคกระป๋องในประเทศมากกว่าอุตสาหกรรมอื่นๆ
และบ่งชี้ความต้องการบริโภคยางยาแนวฝากระป๋องและแลคเกอร์เคลือบกระป๋องด้วย

สำหรับอุตสาหกรรมเครื่องดื่มกระป๋อง ประกอบด้วย
อุตสาหกรรมเครื่องดื่มประเภทน้ำผลไม้และเครื่องดื่มกาแฟเป็นหลัก
ซึ่งการเติบโตของอุตสาหกรรมเครื่องดื่มกระป๋องต่างๆ ข้างต้น จะมีผลต่อความต้องการกระป๋อง
และจะส่งผลต่อความต้องการใช้ยางยาแนวฝากระป๋องและแลคเกอร์เคลือบกระป๋องด้วยเช่นเดียวกัน
แต่เป็นสัดส่วนที่น้อยกว่าอุตสาหกรรมอาหารกระป๋อง

ภาพแสดงความเกี่ยวเนื่องของอุตสาหกรรมผลิตยางยาแนวฝากระป๋องและแลคเกอร์เคลือบกระป๋องกับอุตสาหกรรมอื่น

[]

ปี 2551 ที่ผ่านมา ประเทศไทยเผชิญกับวิกฤตการณ์ในประเทศทั้งด้านการเมืองและสังคม
และวิกฤตการณ์นอกประเทศคือวิกฤตการณ์ทางการเงินของประเทศต่างๆทั่วโลก
ได้ส่งผลต่อระบบเศรษฐกิจของประเทศทั้งด้านการลงทุนและการท่องเที่ยวเป็นอย่างมาก
ซึ่งก่อให้เกิดภาวะเศรษฐกิจชะลอตัว
ส่งผลให้อุตสาหกรรมต่างๆมีความยากลำบากในการดำเนินธุรกิจในสภาพเศรษฐกิจแบบนี้
การปรับตัวภายในองค์กรจึงเป็นสิ่งจำเป็นอย่างมากสำหรับการแข่งขันกับคู่แข่งจากประเทศต่างๆ
อย่างไรก็ตามอุตสาหกรรมอาหารกระป๋องของไทยนั้นเป็นกลุ่มอุตสาหกรรมหลักอีกกลุ่มหนึ่งของประเทศในการส่งออกไปยังตลาดโลก
ที่ยังมีแนวโน้มที่ดีและมีอัตราการเติบโตที่ดีในปีนี้ แม้ต้องเผชิญกับปัญหาดังกล่าวข้างต้น

ประเทศไทยถือเป็นผู้ส่งออกอาหารกระป๋องรายใหญ่ของโลกโดยเป็นผู้ส่งออกปลาทูน่ากระป๋องและเป็นผู้ส่งออกสับปะรดกระป๋องในระดับต้นของโลก
รวมถึงเป็นผู้ส่งออกผลไม้และอาหารกระป๋องอื่นๆ
ทำให้มีความต้องการใช้กระป๋องในปริมาณที่สูงกว่าประเทศที่มีประชากรใกล้เคียงกัน
ส่งผลให้ผลการดำเนินงานของบริษัทยังคงมีการขยายตัวอย่างต่อเนื่อง

ตารางแสดงมูลค่าการส่งออกของสินค้าในบรรจุภัณฑ์โลหะ

  ----------------------- -------- -------- -------- -------- -------- ---------
  สินค้าส่งออก               2547     2548     2549     2550     2551     2551%

                                                                        

  อาหารกระป๋อง             55,479   64,403   69,570   77,657   97,093   25.03%

  อาหารทะเลกระป๋อง         36,490   43,586   47,259   56,649   71,874   26.88%

  ทูน่ากระป๋อง               29,212   36,259   40,401   44,833   61,037   36.14%

  ซาร์ดีนกระป๋อง             2,124    2,497    2,485    2,280    2,763    21.18%

  ปูกระป๋อง                 3,263    3,262    2,684    1,737    1,574    -9.38%

  กุ้งกระป๋อง                1,347    1,097    1,155    7,097    5,289    -25.48%

  หอยลายกระป๋อง            368      267      327      528      983      86.17%

  ปลาหมึกกระป๋อง            176      204      207      174      228      31.03%

  ผลไม้กระป๋อง              16,810   18,302   19,581   19,260   23,618   22.63%

  สับปะรดกระป๋อง            11,166   12,042   13,339   13,273   17,052   28.47%

  ผลไม้รวมกระป๋อง           2,869    3,218    3,169    2,992    3,197    6.85%

  ผลไม้กระป๋องอื่น ๆ          2,775    3,042    3,073    2,995    3,369    12.49%

  ผักกระป๋อง                2,179    2,515    2,730    1,748    1,601    -8.41%

  ข้าวโพดฝักอ่อนกระป๋อง       1,675    2,035    2,142    1,282    1,194    -6.86%

  หน่อไม้กระป๋อง             504      480      588      466      407      -12.66%
  ----------------------- -------- -------- -------- -------- -------- ---------

ที่มา: ศูนย์เทคโนโลยีสารสนเทศและการสื่อสาร สำนักงานปลัดกระทรวงพาณิชย์
โดยความร่วมมือของกรมศุลกากร

จากข้อมูลข้างต้น จะพบว่าในปี 2551
ประเทศไทยมีมูลค่าการส่งออกอาหารทะเลกระป๋องเพิ่มขึ้นจากปี 2550 ร้อยละ 25
เป็นการเติบโตที่ดีและต่อเนื่อง แม้ว่าจะถูกกระทบจากราคาวัตถุดิบที่สูงขึ้น
โดยผลิตภัณฑ์อาหารทะเลที่มีมูลค่าการส่งออกสูงสุด คือ ปลาทูน่ากระป๋อง รองลงมา ได้แก่
กุ้งกระป๋อง ปลาซาร์ดีนกระป๋อง ปูกระป๋อง และอาหารทะเลกระป๋องอื่นๆ
อุตสาหกรรมผลไม้กระป๋องเป็นอุตสาหกรรมส่งออกสำคัญอีกกลุ่มหนึ่งที่มีอัตราการเติบโตสูงขึ้นร้อยละ
23 ได้แก่ สับปะรดกระป๋อง ผลไม้รวมกระป๋อง และผลไม้กระป๋องอื่นๆ
ภาวะตลาดส่งออกผักกระป๋อง กลับมีอัตราลดลงร้อยละ 8

จากข้อมูลดังกล่าวพบว่า การเติบโตของอุตสาหกรรมอาหารกระป๋องนั้น
จะส่งผลให้อุตสาหกรรมผลิตกระป๋องยังมีแนวโน้มการเติบโตที่ดี
สืบเนื่องจากความต้องการกระป๋องที่เพิ่มขึ้นจากอุตสาหกรรมอาหารกระป๋อง
โดยเฉพาะอุตสาหกรรมปลาทูน่ากระป๋อง
อุตสาหกรรมอาหารทะเลกระป๋องและอุตสาหกรรมผักผลไม้กระป๋อง
หากอุตสาหกรรมอาหารกระป๋องของไทยยังคงรักษาการเติบโตได้อย่างต่อเนื่องก็จะเป็นปัจจัยที่สนับสนุนให้อุตสาหกรรมของบริษัท
มีการเติบโตขึ้นอย่างมีเสถียรภาพ

สำหรับอุตสาหกรรมของบริษัทสามารถแยกออกตามผลิตภัณฑ์ทั้งสองของบริษัท ดังนี้

ตลาดยางยาแนวฝากระป๋อง

ในส่วนตลาดยางยาแนวฝากระป๋องนี้ จะมีผู้ผลิตและขายสินค้าในตลาดรายใหญ่เพียง 2 ราย
ทั้งนี้เนื่องมาจากเทคโนโลยีการผลิตและความเชื่อถือในด้านคุณภาพของผู้ผลิตรายอื่นๆ
ว่าเป็นที่ยอมรับจากผู้ใช้หรือไม่ ประกอบกับขนาดตลาดก็ไม่ใหญ่
ทำให้ที่ผ่านมาไม่มีบริษัทใดเป็นคู่แข่งที่ใกล้เคียงกับทั้ง 2 บริษัท
ดังนั้นหากพิจารณาถึงสภาพการแข่งขันจึงอาจกล่าวได้ว่า
ตลาดยางยาแนวฝากระป๋องมีการแข่งขันเฉพาะในกลุ่มบริษัทรายใหญ่ไม่กี่รายเท่านั้น
โดยสภาพตลาดนั้นบริษัทจะมีสัดส่วนการตลาดประมาณร้อยละ 60

ตลาดแลคเกอร์เคลือบกระป๋อง

ในอุตสาหกรรมผลิตแลคเกอร์เคลือบกระป๋องของโลกมีผู้ผลิตแลคเกอร์เคลือบกระป๋องหลายราย
โดยบริษัทถือเป็นผู้ผลิตไทยรายเดียวที่มีส่วนแบ่งการตลาดอยู่ในกลุ่มห้าอันดับแรกของตลาดในประเทศ
โดยสัดส่วนการตลาดจะเฉลี่ยกัน

อนึ่งสภาพการแข่งขันในตลาดแลคเกอร์เคลือบกระป๋องอยู่ในเกณฑ์ปานกลาง
เนื่องจากคู่แข่งในตลาดแต่ละรายจะมีความเชี่ยวชาญเฉพาะด้านของผลิตภัณฑ์
อีกทั้งมีฐานลูกค้าเป็นของตนเอง ทำให้ไม่มีรายใดเป็นผู้นำหรือกำหนดทิศทางการตลาดอย่างชัดเจน
รวมถึงผลิตภัณฑ์ดังกล่าวไม่มีสินค้าทดแทนและยากที่ผู้ผลิตรายใหม่จะเข้ามาดำเนินธุรกิจแข่งขันด้วย
เนื่องจากข้อจำกัดทางเทคโนโลยีของอุตสาหกรรมและปัจจัยอื่นๆที่ยังไม่เอื้ออำนวย

4.3 การจัดหาผลิตภัณฑ์หรือบริการ

ผลิตภัณฑ์ส่วนใหญ่ของบริษัทจำหน่ายให้กับโรงงานที่จะนำไปใช้สำหรับผลิตเป็นกระป๋องบรรจุอาหาร
และเครื่องดื่ม ลูกค้าของบริษัทจึงเป็นบริษัทใหญ่ที่มีสายการผลิตที่ต้องการผลิตภัณฑ์ที่มีคุณภาพ
น่าเชื่อถือ คุณสมบัติสม่ำเสมอ และตรงตามข้อกำหนดที่ได้ตกลงกันไว้
บริษัทจึงได้ใช้กระบวนการผลิตโดยมีระบบการตรวจสอบที่อ้างอิงได้ตามมาตรฐานระบบการบริหารคุณภาพ
ISO 9001:2000 บริษัทมีสายการผลิตสองสาย คือ การผลิตยางยาแนวฝากระป๋อง
และการผลิตแลคเกอร์เคลือบกระป๋อง
โดยแยกอาคารการผลิตออกจากกันทั้งสายการผลิตและการจัดเก็บ

การดำเนินการผลิตของผลิตภัณฑ์ทั้งสองสายมีความชัดเจนและไม่ต่างกัน โดยมีลำดับดังนี้

1) การรับสินค้า (Raw material receiving)
วัตถุดิบทุกชนิดที่จะนำมาผลิตจะต้องผ่านการตรวจรับและอนุมัติจากแผนกตรวจสอบคุณภาพของบริษัทก่อน
ตามเกณฑ์และคุณสมบัติที่บริษัทกำหนดขึ้น (raw material specification)
การจัดเก็บวัตถุดิบอันตรายจะเก็บแยกไว้ในอาคารเก็บสินค้าที่ปลอดภัยแยกจากอาคารผลิต
และอาคารเก็บสินค้าสำเร็จรูป

2) การเตรียมวัตถุดิบ (Raw material preparation)
บริษัทจะมีการวางแผนการผลิตประจำวัน เพื่อให้สามารถจัดเตรียมวัตถุดิบตามสูตรการผลิต
ที่บริษัทได้กำหนดไว้เป็นรหัส (code)
เพื่อให้สะดวกในการเรียกชื่อและความปลอดภัยของตัวสูตรเอง

3) การเตรียมสินค้ากึ่งสำเร็จรูป (Semi-finish preparation) เป็นส่วนหนึ่งของแผนการผลิต

4) การบด (Grinding)
เป็นขั้นตอนการบดวัตถุดิบที่เป็นของแข็งให้มีความละเอียดตามเกณฑ์ที่กำหนด

5) การทำให้กระจาย และ/หรือ การทำให้ละลาย (Dispersing/Dissolving)
ขั้นตอนนี้เป็นการนำวัตถุดิบที่เป็นผงมากวนให้กระจายแตกตัวหรือมาละลายในสารทำละลายเพื่อให้เหมาะสมในการนำไปผลิตในขั้นตอนต่อไป

6) การผสมให้เข้ากัน (Homogenizer)
เป็นการนำวัตถุดิบหรือสินค้ากึ่งสำเร็จรูปที่เตรียมไว้ตามสูตรการผลิตมาผสมให้เข้ากัน
โดยปรับแต่งให้ได้คุณสมบัติตามที่กำหนดไว้ และให้เหมาะสมกับการใช้งานของลูกค้าแต่ละราย
ขั้นตอนนี้จะต้องมีความระมัดระวังเป็นพิเศษ โดยมีการจัดเตรียมอุปกรณ์ป้องกันเสียงและสารเคมี
ให้กับผู้ทำงานทุกราย

7) การตรวจสอบคุณภาพ (Quality Control: Q.C.) หน่วยงาน Q.C.
มีหน้าที่ตรวจอบตั้งแต่การรับวัตถุดิบ และขั้นตอนของกระบวนการผลิตทุกขั้นตอน
ซึ่งจะต้องผ่านการตรวจสอบ กำกับ และอนุมัติ โดยเจ้าหน้าที่จากแผนกควบคุมคุณภาพเท่านั้น
บริษัทจึงได้ลงทุนในเครื่องมือที่จำเป็นและได้มาตรฐาน
รวมถึงการสรรหาบุคคลากรที่มีความรู้ความสามารถเข้ามาปฎิบัติหน้าที่

8) การกรองและการบรรจุ (Filtering and Packing)
เมื่อได้รับการอนุมัติการตรวจสอบจากแผนกตรวจสอบคุณภาพแล้ว
ผลิตภัณฑ์จะกรองผ่านระบบการกรองลงสู่ภาชนะบรรจุ โดยจะมีป้ายชื่อ รหัสสินค้า
และรหัสการผลิตติดไว้บนบรรจุภัณฑ์ทุกใบ
รหัสการผลิตนี้จะทำให้สามารถติดตามข้อมูลการผลิตของผลิตภัณฑ์ที่บรรจุอยู่ภายในภาชนะนั้นได้

9) การบันทึกข้อมูล การผลิตการเก็บตัวอย่างตัวแทนผลิตภัณฑ์ และการเก็บรักษา (Batch
Manufacturing Information and Retaining sample)
บริษัทมีการจัดเก็บบันทึกข้อมูลการผลิตและตัวอย่างเพื่อเอาไว้เป็นหลักฐานอ้างอิงและตรวจสอบในกรณีที่จำเป็นต้องนำกลับมาตรวจสอบใหม่

แผนภาพแสดงขั้นตอนการผลิต

การผลิตของบริษัทจัดเป็นอุตสาหกรรมที่ไม่ต้องลงทุนในเครื่องจักรและอุปกรณ์สูง
และมีสายการผลิตที่ไม่สลับซับซ้อนมากนัก แต่ต้องใช้เทคโนโลยี
และเทคนิคการผลิตสูงไม่แตกต่างจากโรงงานผลิตของบริษัทใหญ่ข้ามชาติทั้งหลาย
บริษัทมีปริมาณเครื่องจักรที่เพียงพอที่จะใช้ในการผลิตโดยการทำงานจะเป็นเพียงแค่กะเดียว
และในกรณีที่ต้องการขยายกำลังการผลิตเพิ่มเติม บริษัทก็สามารถจัดซื้อ
จัดหาจากผู้ผลิตทั้งภายในและสั่งตรงจากต่างประเทศได้ในระยะเวลาอันรวดเร็ว
รวมถึงการเพิ่มเวลาการทำงานตามความจำเป็น หรือการจัดกะทำงานให้มีความเหลื่อมเวลา
ขึ้นกับสถานการณ์ในขณะนั้น

กำลังการผลิต

  --------------------------------- ----------- ----------- -------------
                                    2549        2550        2551

  กำลังการผลิต (หน่วย : เมตริกตัน)                               

  ยางยาแนวฝากระป๋อง                  3,000       3,000       3,500

  แลคเกอร์เคลือบกระป๋อง                4,000       4,000       4,000

  กำลังการผลิตรวม                     7,000       7,000       7,500
  --------------------------------- ----------- ----------- -------------

* เป็นกำลังการผลิตที่ผลิต 12 ชั่วโมงต่อวัน

ที่ผ่านมาบริษัทมีการจัดซื้อ จัดหาเครื่องจักรเข้ามาเพิ่มเติมตามความเหมาะสม
โดยพิจารณาจากปริมาณการผลิตจริงว่าได้เพิ่มขึ้นอย่างสม่ำเสมอถึงจุดความสามารถเต็มที่ของกำลังการผลิตปรกติหรือไม่
ในปี 2551 บริษัทไม่มีการเพิ่มเครื่องจักรและอุปกรณ์ในการผลิตเพราะการเพิ่มเครื่องจักรในปี
2550 ได้ทำให้มีกำลังการผลิตเพิ่มขึ้นและเพียงพอสำหรับปัจจุบัน

นโยบายการผลิตที่สำคัญ คือ
เน้นการผลิตสินค้าที่มีคุณภาพตรงกับความต้องการของลูกค้าและสามารถส่งสินค้าได้ตรงตามระยะเวลาที่กำหนด
เพื่อให้ลูกค้ามีความเชื่อมั่นและเกิดความพึงพอใจในผลิตภัณฑ์ของบริษัท ทั้งนี้
ในการผลิตทั้งเพื่อส่งออกและขายในประเทศ มีกระบวนการผลิตและใช้วัตถุดิบเหมือนกัน
ซึ่งบริษัทเน้นการบริหารงานการผลิตในการจัดลำดับคำสั่งซื้อให้เหมาะสมและสามารถผลิตได้ตามแผนการผลิตที่กำหนดไว้

 การจัดหาวัตถุดิบ

วัตถุดิบหลักที่ใช้ในการผลิตผลิตภัณฑ์ทั้งสองของบริษัท
ส่วนใหญ่เป็นสารเคมีที่ได้มาจากอุตสาหกรรมปิโตรเคมี เช่น เรซิ่น โพลีเมอร์
ตัวทำละลายและสารเคมีอื่นๆ
ซึ่งบริษัทสามารถสั่งซื้อจากตัวแทนจำหน่ายในประเทศหรือนำเข้าจากต่างประเทศโดยตรง
แต่ทั้งนี้ราคาของวัตถุดิบอาจมีความผันผวนตามกลไกตลาด
ทำให้บริษัทต้องมีการวางแผนการผลิตและการจัดซื้อให้สอดคล้องเหมาะสมทั้งปริมาณ เวลาการจัดส่ง
รวมถึงราคาวัตถุดิบ เพื่อการควบคุมประสิทธิภาพการผลิต การบริหารการคลัง และต้นทุนการผลิต

สำหรับวัตถุดิบอีกประเภทหนึ่งเป็นผลิตภัณฑ์จากธรรมชาติ ได้แก่ น้ำยางธรรมชาติ เป็นต้น
ทั้งนี้ราคาของวัตถุดิบอาจมีความผันผวนตามกลไกตลาด
ซึ่งผลิตภัณฑ์ดังกล่าวบริษัทจัดหาได้ง่ายจากผู้ผลิตในประเทศ

นอกจากนี้ บริษัทต้องปฏิบัติตามมาตรฐาน ISO 9001:2000 โดยในการติดต่อสั่งซื้อวัตถุดิบ
บริษัทต้องควบคุมและคัดเลือกคู่ค้าโดยพิจารณาคุณสมบัติ ดังนี้

1) ความสามารถในการส่งมอบ พิจารณาจากเวลาในการส่งมอบสินค้า ความถูกต้องของสินค้า
จำนวนสินค้า สภาพของบรรจุภัณฑ์ และความสมบูรณ์ของเอกสารในการส่งมอบ

2) ความน่าเชื่อถือของผู้ขาย พิจารณาจากชื่อเสียงและความเชี่ยวชาญของคู่ค้าในสินค้านั้นๆ
คู่ค้าต้องได้รับการรับรอง ISO 9001 และมีลูกค้าอยู่ในกลุ่มอุตสาหกรรมเดียวกับบริษัท

3) การบริการสนับสนุนการขาย พิจารณาจากความสามารถในการสนับสนุนเอกสารในการส่งมอบ
การติดตามผลการเสนอขาย ให้บริการหลังการขาย การให้ความช่วยเหลือในการหาข้อมูล

อนึ่ง การพิจารณาเลือกคู่ค้านอกจากจะดำเนินการโดยวิธีดังกล่าวข้างต้นแล้ว
บริษัทยังคงพิจารณาถึงราคาที่คู่ค้าในแต่ละรายเสนอขาย คุณภาพสินค้า
และสายสัมพันธ์ในการดำเนินธุรกิจควบคู่กันไปด้วย

บริษัทให้ความสำคัญในการจัดเก็บวัตถุดิบ
โดยกำหนดพื้นที่ไว้เป็นหมวดหมู่และจัดเก็บวัตถุดิบสำคัญและไวไฟไว้ในอาคารที่ปลอดภัย
แยกจากอาคารผลิต อาคารเก็บสินค้าเพื่อขาย
นอกจากนี้บริษัทได้มีมาตรการเตือนภัยและมีการอบรมพนักงานให้ทราบถึงมาตรฐานความปลอดภัยในการทำงานและความรู้เกี่ยวกับการทำงานกับวัตถุไวไฟ
ตลอดจนการอบรมเชิงปฏิบัติการในเรื่องการจัดการและรักษาความปลอดภัยสำหรับอัคคีภัยด้วย

 ผลกระทบต่อสิ่งแวดล้อม

 การตรวจวิเคราะห์สภาพแวดล้อมในการทำงานของโรงงาน

บริษัทคำนึงถึงผลกระทบต่อสิ่งแวดล้อมที่อาจเกิดขึ้นจากกระบวนการผลิต
จึงได้จัดให้มีการวิเคราะห์ตรวจสอบสภาพแวดล้อมในพื้นที่การผลิตอย่างสม่ำเสมอ
เพื่อเฝ้าระวังและหามาตรการป้องกันแก้ไขหากพบว่าไม่ผ่านเกณฑ์ตามกฎหมาย

ปี 2551 บริษัทได้ดำเนินการจัดให้มีการตรวจวัดสภาพแวดล้อมเมื่อวันที่ 25 มีนาคม 2551
โดยขอความร่วมมือจาก ศูนย์ความปลอดภัยในการทำงานพื้นที่ 4 (ราชบุรี)
ผลการตรวจวัดสรุปได้ดังนี้

ตารางแสดงผลการตรวจวัดสภาพแวดล้อมในพื้นที่การผลิต และแผนควบคุม

+-----------------+-----+-------+--------+---------------------------+
| ประเภทของมลพิษ   | ห   | ค่ามา  | ค      | แผนควบคุม                  |
|                 | น่วย | ตรฐาน | ่าที่วัดได้ |                           |
+-----------------+-----+-------+--------+---------------------------+
| การป            |     |       |        | 1.  จัดให้มีอุปกรณ์ป้องกันอันตราย |
| นเปื้อนของสารเคมีอ |     |       |        |     เช่น หน้ากากนิรภัย        |
| ันตรายในบรรยากาศ |     |       |        |     ถุงมือป้องกันสารเคมี เป็นต้น |
| ได้แก่            |     |       |        |                           |
|                 |     |       |        | 2.  ต                     |
|                 |     |       |        | ิดตั้งระบบระบายอากาศที่เหมาะสม |
|                 |     |       |        |     แล                    |
|                 |     |       |        | ะมีการตรวจสอบซ่อมบำรุงอยู่เสมอ |
|                 |     |       |        |                           |
|                 |     |       |        | 3.  จัดให                  |
|                 |     |       |        | ้มีการตรวจสุขภาพพนักงานประจำปี |
|                 |     |       |        |                           |
|                 |     |       |        | 4.  ติดป้ายบอก              |
|                 |     |       |        | รายละเอียดเกี่ยวกับข้อมูลสารเคมี |
|                 |     |       |        |     ข้อปฏิบัติ                |
|                 |     |       |        |     และการปฐมพยาบาลเบื้องต้น |
|                 |     |       |        | ที่ชัดเจนและสะดวกต่อการมองเห็น |
|                 |     |       |        |                           |
|                 |     |       |        | 5                         |
|                 |     |       |        | .  ติดตามตรวจสอบวัดปริมาณควา |
|                 |     |       |        | มเข้มข้นของสารเคมีในบรรยากาศ |
|                 |     |       |        |                           |
|                 |     |       |        | 6.  จัดการอบร              |
|                 |     |       |        | มให้ความรู้เกี่ยวกับอันตรายของสา |
|                 |     |       |        | รเคมีและวิธีการป้องกันแก่พนักงาน |
+-----------------+-----+-------+--------+---------------------------+
| 1. Xylene       | mg  | <100  | ผ      |                           |
|                 | /m³ |       | ่านเกณฑ์ |                           |
+-----------------+-----+-------+--------+---------------------------+
| 2. Ethyl        | mg  | <100  | ผ      |                           |
| benzene         | /m³ |       | ่านเกณฑ์ |                           |
+-----------------+-----+-------+--------+---------------------------+
| 3. Toluene      | mg  | <200  | ผ      |                           |
|                 | /m³ |       | ่านเกณฑ์ |                           |
+-----------------+-----+-------+--------+---------------------------+
| 4. Ethyl        | mg  | <400  | ผ      |                           |
| acetate         | /m³ |       | ่านเกณฑ์ |                           |
+-----------------+-----+-------+--------+---------------------------+
| 5. Butyl        | mg  | <150  | ผ      |                           |
| acetate         | /m³ |       | ่านเกณฑ์ |                           |
+-----------------+-----+-------+--------+---------------------------+
| ปริมาณคว         | ลักซ์ | >300  | ต่ำก    | 1.                        |
| ามเข้มของแสงสว่าง |     |       | ว่าเกณฑ์ | ปรับ                       |
|                 |     |       | 4      | ปรุงแสงสว่างจุดที่ต่ำกว่าเกณฑ์ที่พบ |
|                 |     |       | จุด     |                           |
|                 |     |       | จากการ | และจุดอื่นที่ไม่ได้ตรวจ          |
|                 |     |       | สุ่มตรวจ | ให้เป็นตามเกณฑ์              |
|                 |     |       | 14 จุด  |                           |
|                 |     |       |        | 2.                        |
|                 |     |       |        | บำรุงร                     |
|                 |     |       |        | ักษาและดูแลอุปกรณ์ให้แสงสว่างอยู่ |
|                 |     |       |        |                           |
|                 |     |       |        | เสมอ                      |
+-----------------+-----+-------+--------+---------------------------+
| ปริมาณฝุ่นในบ      | mg  | <15   | ผ      | จัดให้มีอุปกรณ์ป้องกันอันตราย เช่น |
| รรยากาศการทำงาน | /m³ |       | ่านเกณฑ์ | หน้ากากกรองฝุ่น              |
+-----------------+-----+-------+--------+---------------------------+
| ระ              | dB  | <90   | ผ      | 1.  ในบริเวณที่ม             |
| ดับความดังของเสียง | (A) |       | ่านเกณฑ์ | ีระดับเสียงสูงเกินกว่าค่ามาตรฐาน |
|                 |     |       |        |     บริษัทได้ออกกฎป          |
|                 |     |       |        | ฏิบัติเพื่อความปลอดภัยของพนักงาน |
|                 |     |       |        |     ได้แก่ การใส่ปลั๊กลดเสียง   |
|                 |     |       |        |                           |
|                 |     |       |        | 2.  สร้างจ                 |
|                 |     |       |        | ิตสำนึกที่ดีให้แก่พนักงานในการปฏิบ |
|                 |     |       |        | ัติตามคำแนะนำที่ถูกต้องในการปฏิบ |
|                 |     |       |        | ัติงานเพื่อความปลอดภัยของตนเอง |
+-----------------+-----+-------+--------+---------------------------+

 นอกจากการตรวจวัดสภาพแวดล้อมเป็นประจำแล้ว บริษัทได้จัดให้มีการตรวจสุขภาพประจำปีให้แก่พนักงานทุกคน เพื่อเป็นการดูแลสุขภาพของพนักงานที่ปฏิบัติงานทุกคน 

ตลอดจนการจัดให้มีการซ้อมดับเพลิงขั้นต้นและการอพยพหนีไฟตามประกาศกระทรวงมหาดไทย เรื่อง
การป้องกันและระงับอัคคีภัยเพื่อความปลอดภัยในการทำงานสำหรับลูกจ้าง พ.ศ.2535
เพื่อให้แน่ใจว่าเมื่อเกิดเหตุฉุกเฉิน จะสามารถระงับเหตุด้วยความรวดเร็ว มีประสิทธิภาพ
เพื่อให้เกิดผลกระทบต่อสิ่งแวดล้อมและชุมชนข้างเคียงน้อยที่สุด โดยได้มีการดำเนินการซ้อมเมื่อวันที่
23 กุมภาพันธ์ 2551 โดยขอความร่วมมือจากเทศบาลสามพราน
ผลการฝึกซ้อมเป็นที่น่าพอใจและผ่านเกณฑ์ที่กำหนด

 การชี้บ่งอันตรายและการประเมินความเสี่ยง

บริษัทได้มีการตั้งคณะกรรมการความปลอดภัย เพื่อกำหนดนโยบายและแนวทางปฏิบัติในการดูแล
ควบคุม ความปลอดภัย ในโรงงาน และในขณะปฏิบัติหน้าที่
ซึ่งได้มีการจัดทำรายงานการวิเคราะห์ความเสี่ยงจากอันตรายที่อาจเกิดจากการประกอบกิจการภายในโรงงาน
ตามประกาศกระทรวงอุตสาหกรรม ฉบับที่ 3 พ.ศ.2542 ลงวันที่ 18 พฤศจิกายน 2542
เรื่องมาตรการคุ้มครองความปลอดภัยในการดำเนินงาน
เพื่อวิเคราะห์และกำหนดมาตรการป้องกันผลกระทบที่จะเกิดขึ้นต่อบุคคล ชุมชน ทรัพย์สิน
และสิ่งแวดล้อม โดยจะทำการทบทวนทุกๆ 5 ปี ล่าสุดทบทวนเมื่อวันที่ 7 มกราคม 2551

ดังนี้นในปี 2551 บริษัทจึงไม่มีข้อพิพาททางคดีทางกฎหมายที่เกี่ยวกับปัญหาสิ่งแวดล้อม

4.4 งานที่ยังไม่ได้ส่งมอบ

ลักษณะธุรกิจของบริษัท เป็นการค้าแบบสั่งซื้อเป็นครั้งๆ ไม่มีการทำสัญญาการค้าล่วงหน้าเป็นรายปี
บริษัทจัดส่งสินค้าทันทีเมื่อได้รับคำสั้งซื้อจากลูกค้าทั้งในประเทศและต่างประเทศ
(ใช้เวลาเตรียมการสำหรับการส่งออก ประมาณ 1-2 อาทิตย์)

บริษัทจึงไม่มีงานที่คงค้างและไม่ได้ส่งมอบ สำหรับปี 2551